Document ID: 32005L0080

KOMISIJAS DIREKTĪVA 2005/80/EK
(2005. gada 21. novembris),
ar ko groza Padomes Direktīvu 76/768/EEK par kosmētikas līdzekļiem, lai tās II un III pielikumu pielāgotu tehnikas attīstībai
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1976. gada 27. jūlija Direktīvu 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem (1), un jo īpaši tās 4.b pantu un 8. panta 2. punktu,
apspriedusies ar Zinātnisko komiteju patērētājiem paredzēto preču jautājumos,
tā kā:
(1)
Direktīva 76/768/EEK, kurā grozījumi izdarīti ar Eiropas Parlamenta un Padomes Direktīvu 2003/15/EK (2), aizliedz kosmētikas līdzekļos izmantot vielas, kas klasificētas kā kancerogēnas, mutagēnas vai toksiskas reprodukcijai (KMR) un atbilst 1., 2. un 3. kategorijai saskaņā ar I pielikumu Padomes 1967. gada 27. jūnija Direktīvai 67/548/EEK par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu (3), bet atļauj izmantot vielas, kas saskaņā ar Direktīvu 67/548/EEK klasificētas kā 3. kategorijai atbilstošas, ja to lietošanu novērtējusi un apstiprinājusi Zinātniskā komiteja galapatērētājiem paredzēto kosmētikas līdzekļu un nepārtikas preču jautājumos (SCCNFP), kura saskaņā ar Komisijas Lēmumu 2004/210/EK (4) aizstāta ar Zinātnisko komiteju patērētājiem paredzēto preču jautājumos (SCCP).
(2)
Direktīva 67/548/EEK ir grozīta ar Direktīvu 2004/73/EK, un tāpēc ir nepieciešams veikt pasākumus, lai saskaņotu Direktīvu 76/768/EEK ar Direktīvas 67/548/EEK nosacījumiem.
(3)
Tā kā dažas vielas, kas saskaņā ar Direktīvas 67/548/EEK I pielikumu klasificētas kā 1. un 2. kategorijas KMR, līdz šim vēl nav iekļautas Direktīvas 76/768/EEK II pielikumā, ir nepieciešams tās iekļaut minētajā pielikumā. Vielas, kas saskaņā ar Direktīvas 67/548/EEK I pielikumu klasificētas kā 3. kategorijas KMR, arī ir jāiekļauj Direktīvas 76/768/EEK II pielikumā, izņemot gadījumus, kad SCCP tās novērtējusi un atzinusi par pieņemamām izmantošanai kosmētikas līdzekļos.
(4)
Direktīvas 76/768/EEK III pielikuma pirmajā daļā uzskaitītās vielas, kas klasificētas kā 1. un 2. kategorijas KMR, ir jāsvītro, jo šīs vielas tagad ir uzskaitītas Direktīvas 76/768/EEK II pielikumā, un tāpēc tās nedrīkst būt kosmētikas līdzekļu sastāvdaļa.
(5)
Ar Komisijas Direktīvu 2004/93/EK (5) paredzēts iekļaut Direktīvas 76/768/EEK II pielikumā atsevišķas vielas, kuras tajā jau bija uzskaitītas. Tāpēc skaidrības labad minētais pielikums jāgroza.
(6)
Tāpēc Direktīva 76/768/EEK ir attiecīgi jāgroza.
(7)
Šajā lēmumā paredzētie pasākumi ir saskaņā ar Kosmētikas līdzekļu pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 76/768/EEK II un III pielikumu groza atbilstoši šīs direktīvas pielikuma tekstam.
2. pants
Dalībvalstis veic visus nepieciešamos pasākumus, lai nodrošinātu to, ka Kopienas ražotāji vai Kopienā reģistrēti importētāji no 2006. gada 22. augusta nelaiž tirgū kosmētikas līdzekļus, kas neatbilst šīs direktīvas prasībām.
Dalībvalstis veic visus vajadzīgos pasākumus, lai nodrošinātu, ka pēc 2006. gada 22. novembra minētie līdzekļi netiek pārdoti vai realizēti galapatērētājiem.
3. pants
1. Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības vēlākais līdz 2006. gada 22. maijam. Dalībvalstis tūlīt dara Komisijai zināmus minēto noteikumu tekstus, kā arī minēto noteikumu un šīs direktīvas atbilstības tabulu.
Kad dalībvalstis pieņem minētos noteikumus, tajos ietver atsauci uz šo direktīvu, vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
2. Dalībvalstis iepazīstina Komisiju ar valsts tiesību aktu galvenajiem noteikumiem, ko tās pieņem jomā, uz kuru attiecas šī direktīva.
4. pants
Šī direktīva stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 2005. gada 21. novembrī

Labels: 3
1
20